Az Egészségügyi Minisztérium szakmai protokollja

Az elesések kivizsgálása, kezelése és megelőzése idős korban

Készítette: A Geriátriai Szakmai Kollégium

I. Alapvető megfontolások

Az elesés jelentős egészségi problémát jelentő esemény idős korban, különös tekintettel az idős korú népesség számának növekedésére. Az elesés lehet betegségek és kórállapotok oka és következménye. Az elesés jelentősége fokozódik 65 év felett és igen nagy jelentőséggel bír a 75 év feletti korcsoportban.

Ez az ajánlás minden, az alap és szakellátásban dolgozó orvos és egészségügyi diplomás szakdolgozó számára támaszt nyújt az idős kori elesések esetén alkalmazandó állapotfelmérések, kezelési módok és megelőzési módszerek tekintetében. Minden ajánlást az egyedi körülményekhez és az alkalmazott geriátriai állapotfelmérés eredményéhez képest kell értékelni és alkalmazni. Az ajánlások utáni magyarázó szövegek tartalmazzák a az ajánlás tudományos hátterét, a bekezdés végén egységes szerkezetben megismételjük a vonatkozó ajánlást. Minden ajánláshoz meghatároztuk az azt alátámasztó evidencia szintjét. A szövegben jelzett szakirodalmi hivatkozások a dokumentum végén találhatók. (1)
A. AJÁNLÁSOK

Az elesések megelőzése

· Minden idős beteget, aki elesés kapcsán kapcsolatba kerül az egészségügyi ellátórendszerrel, ki kell vizsgálni az elesés okai , intrinsic kockázati tényezői tekintetében. A feltért kokázati tényezőket/ okokat kezelni kell, vagy a beteget geriáter szakorvoshoz kell irányítani. (I. szintű evidencia)

Belső kockázati tényezőkre ható beavatkozások

· Egyénileg kialakított mozgásgyakorlatok fokozzák az egyensúlyozási képességet, a posturalis adaptatiot és csökkentik az elesések gyakoriságát. (I. szintű evidencia)

· A gyógyszermellékhatások jelentős, és megszüntethető kockázati tényezőt jelentenek az elesések vonatkozásában. (II. szintű evidencia)
· Az osteoporosis irányában minden elesés kapcsán vizsgálatot kell végezni. Az osteoporosis kezelése csökkenti az elesés következtében kialakuló törések gyakoriságát és súlyosságát. (I. szintű evidencia)

· Az alultápláltság megszüntetése fékezheti az izomtömeg csökkenést és fokozhatja a csont mésztartalmát.  (II. szintű evidencia)

Külső kockázati tényezőkre vonatkozó beavatkozások

· Minden eleséssel kapcsolatos kórházi kezelés után fel kel mérni és csökkenteni kell a beteg otthonában a környezeti elesési kockázati tényezőket (II. szintű evidencia)

· Magas elesési kockázattal otthonukban élő idősek esetén csípővédő használata csökkenti az elesés következtében kialakuló combnyaktáji törések számát. (I. szintű evidencia)

· Azon idős betegek, akik több, mint 1 órát töltöttek földön fekve elesés után, komplex mediko-szociális környezetfelmérést és beavatkozást igényelnek. (IV. szintű evidencia)

· Ha az elesés okaként háztartási baleset fordult elő, a hasonló baleset előfordulásának esélyét csökkenteni kell. (III-3 szint evidencia)

· A lábbeli minőségének meghatározását bele kell foglalni az állapotfelmérésbe. (IV. szintű evidencia)

Sürgősségi és elesés utáni ellátás

· Az elesés miatt kórházba került betegeket multidisciplinaris geriátriai ellátóhelyre kell utalni. A kapcsolatfelvételnek még a kórházból történő távozás előtt meg kell történnie. (I. szintű evidencia)

· A sürgősségi ellátásban dolgozókat képezni kell az idős kori elesések jelentőségére és a teendők elsajátítására. (IV. szintű evidencia)
· A sürgősségi ellátásban fel kell ismerni azon helyzeteket, amikor az idős beteg állapotváltozásának oka elesés. (II. szintű evidencia)

Fekvőbeteg ellátó osztályokon történő elesések

· Minden idős ember kórházi felvétele esetén meg kell határozni az elesési kockázatot. Ennek módszere jelenleg a klinikai megítélés, mivel egységes, validált módszer nem áll rendelkezésre. (IV. szintű evidencia)

· Minden kórházi elesés után jegyzőkönyvet kell felvenni az elesés körülményeinek és kockázati tényezőinek feltárására. Az elemzés módosíthatja a terápiás tervet. (IV. szintű evidencia)

· Geriátriai szindróma miatt (beleértve az elesést is) kórházban kezelt beteg esetén komplex geriátriai állapotfelmérésre van szükség. (I. szintű evidencia)

· A kórházi orvosok és szakdolgozók továbbképzésébe bele kell foglalni az idős kori elesésekkel kapcsolatos képzéseket. (IV. szintű evidencia). 

· Minden kórházban kezelt idős beteg esetén újra kell értékelni az alkalmazott gyógyszeres terápiát az elesési kockázat vonatkozásában. (III-3 szintű evidencia)

· Az idős kori delirium (zavartság) szindróma megelőzésére minden kórházban kezelt idős beteg esetén nagy gondot kell fordítani. (II. szintű evidencia)
· Sokoldalú kórházi elesés megelőzési stratégiákba be kell építeni az alábbi elemeket (IV. szintű evidencia):

· Az ürítési funkciók javítása, ütemezett ürítés

· Tápláltsági és hidráltsági állapot felmérése, javítása

· Az érzékszervi funkciók, láb problémák és lábbeli problémák feltárása és javítása

· Az orthostatikus hypotonia megállapítása és csökkentése

· Az ágynyugalom előírása és az immobilisatiós időszak minimalizálása szükséges minden idős beteg kórházi kezelése esetén. A mobilizálás és a transzfer fejlesztése az idős beteg kezelési stratégiájának része. (I. szintű evidencia)

· A kórházi épített környezetet az elesés megelőzés részének kell tekinteni, és ennek megfelelően kell kialakítani. (IV. szintű evidencia)
· Magas elesési kockázattal bíró idős betegek kórházi kezelése során meggondolandó a csípővédő használata. (IV. szintű evidencia)

Bentlakásos intézményben élő idősek és az elesés

· A bentlakásos otthonban élő idősek esetén fel kell mérni minden egyedi kockázati tényezőt, és stratégiát kell kialakítani ezek csökkentésére. (II.  szintű evidencia)

· A magas elesési kockázattal élő idősek számára bentlakásos otthonokban célszerű csípővédő használata. (I. szintű evidencia)

· A gyógyszerek alkalmazását hozzá kell igazítani az elesési kockázathoz. (IV. szintű evidencia)

· A bentlakásos intézményben dolgozókat rendszeresen képezni kell az elesési kockázatok csökkentésére az általános megelőzési- gondozási tevékenységen belül. (II. szintű evidencia)
· A mozgáskorlátozás, rögzítés használata minimális kel hogy legyen bentlakásos intézményben. (II. szintű evidencia)

· Bentlakásos intézményben élő idősek D vitamin és kalcium bevitelét fel kell mérni, szükség esetén pótolni kell. (II. szintű evidencia)

· Egyensúlyjavító, izomerő fokozó és reakcióidő csökkentő mozgásgyakorlatok elvégzését be kell iktatni a bentlakásos intézményben élők napirendjébe. (II. szintű evidencia)
· Az idős betegek és a gondozók egyaránt tisztában kell, hogy legyenek a járásjavító eszközök helyes használatával. Járásjavító gyógyászati segédeszköz használatának elkezdése vagy váltása orvosi vagy gyógytornászi oktatás és felügyelet mellett történjék. (IV. szintű evidencia)
B. RÉSZLETES RÉSZ

II. Diagnózis – III. Terápia – IV. Rehabilitáció – V. Gondozás

Az elesés jelentősége idős korban

Az elesés a nagy geriátriai szindrómák egyike, tehát azon négy tünetegyüttes egyike, amelyek - az elesés mellett a delirium a demencia és az inkontinencia - a 65 év felettiek egészségügyi ellátásának kilencven százalékáért felelős. Nemzetközi szakirodalmi adatok alapján az idős korúak fele évente egyszer elesik, 30%-uk évente többször. Minden tizedik elesés jár azonban csak olyan következménnyel, ami traumatológiai ellátást tesz szükségessé. (2-5)
Az elesés következményei

Az elesés komplex jelenség. Kimutatott tény, hogy az elesések jelentős pszicho- szociális és szomatikus morbiditási és mortalitási következményekkel járnak. (6,8- 15). A leggyakoribb következmény az egyszerű törés (10,12, 16-18). A törések gyakoribbak nőknél, mint férfiaknál (16). Az elesés miatt kórházi kezelésben részesülő idős emberek mintegy 50%-a soha nem nyeri vissza elesés előtti önellátási képességét, és otthoni vagy intézményi ellátásra szorul (6, 9, 10, 17, 19). Elesést követően sok idős ember kórházi kezelésre szorul, ugyanakkor a kórházi környezet további jelentős elesési kockázatot jelent az idős emberek számára, kórházi kezelés során az idős betegek nagy részének önellátási képessége csökken (19). A traumás és funkcionális következményeken kívül pszichés következményei is vannak az elesésnek, fokozott szorongás, eleséstől való félelem, fokozódó segítésfüggés és csökkenő önbizalom formájában. Elesés után 25%-ban spontán csökken a mindennapi tevékenységek ellátása és 40%-ban járul hozzá az elesés az intézményi elhelyezés indikációjában(6).

A kezelés

Klinikai vizsgálatok sokaságát tekintettük át az ajánlások elkészítése során. Ezen klinikai vizsgálatok legfontosabb megállapításai a részletes rész fejezeteiben megtalálhatók. Az elesések komplex kezelése magában foglalja az okok feltárását és a kockázati tényezők csökkentését. (9, 15) A Cochrane Collaboration Group által összeállított Review alapján megállapítható, hogy a geriátriai vizsgálat és állapotfelmérés, valamint az egyénre szabott komplex intervenció, a belső és külső kockázati tényezők feltárása és módosítása erősen ajánlott. Egyedi intervenciók hatása azonban az elesés megelőzésére nem bizonyított (24).

Az Evidenciákon alapuló kezelési stratégiák szükségképpen betegoktatási és gondozói oktatási programokat is tartalmaznak. A betegek részére a legfontosabb a különböző mozgásgyakorlatok betanítása, a környezeti kockázati tényezők csökkentése. A gondozók, ápolók számára lényeges az elesés kockázati tényezőinek ismerete, és az egyénre szabott intervenciós lehetőségek tárházának elsajátítása. (10,12,25)

Az elesések megelőzése

Az elesési kockázatnak kitett idős betegek felkutatása mind a megelőzési, mind a betegkezelési és követési stratégiák szerves része. Az elesések egy része visszavezethető egy adott betegségre, az esetek nagy részében azonban különböző tényezők együttes fennállása, kockázati tényezők egymásra hatása következtében alakul ki az elesés. Ezek egy része korfüggő (izomerő csökkenés, egyensúlyzavar, mozgáskészség csökkenés, látáscsökkenés stb), más része kognitiv hanyatlás következménye (rakcióidő hosszabbodás, depresszió, szorongás, demencia, delirium). Jelentősebb kockázati tényezőkként szerepelnek egyes szervrendszerek komplex károsodásai (érrendszer, idegrendszer, érzékeszervek) valamint a gyógyszermellékhatások (6-8)
Az elesések okainak feltárása a hatékony kezelés első lépése. Két Cochrane review (24, 34) eredményei alapján állítható, hogy multidiszciplináris betegfelkutatási program használata esetén az elesések megelőzése nagyobb hatékonyságú. 18 prospektiv metaanalysis adatai alapján a beavatkozásoknak egyénre szabottnak kell lenni (OR: 0,77, CI 0,71- 0,93), további vizsgálatok, (36-42) megerősítették az interdiszciplináris, egyénre szabott intervenciók hatékonyságát. 

Minden idős beteget, aki elesés kapcsán kapcsolatba kerül az egészségügyi ellátórendszerrel, ki kell vizsgálni az elesés okai , belső kockázati tényezői tekintetében. A feltárt kockázati tényezőket/ okokat kezelni kell, vagy a beteget geriáter szakorvoshoz kell irányítani. (I. szintű evidencia)

Belső kockázati tényezőkre ható beavatkozások

· Fizikai gyakorlatok Az idős korral járó izomtömeg csökkenés mellett betegségek és egyéb katabolikus állapotok tovább csökkentik idős korban az izomerőt. Miközben egyensúly, izomerő, reakcióidő javító gyakorlatok jótékony hatásáról növekvő számú evidencia áll rendelkezésre, egyelőre a mozgás gyakorlatokat egyénre szabott interiszciplánris intervenció elemeként ajánljuk (6, 44-48) Egyénileg kialakított mozgásgyakorlatok fokozzák az egyensúlyozási képességet, a posturalis adaptatiot és csökkentik az elesések gyakoriságát. (I. szintű evidencia)

· Farmakológia Idős korban gyakori a gyógyszerek nem megfelelő felírása és használata. Adatok állnak rendelkezésre az idős korban előforduló inadekvát gyógyszeres terápiák (inadekvát gyógyszer, alul- fölül dozirozás) morbiditás fokozó hatásáról. Ezen morbiditáson belül jelentős helyet foglalnak el az eleséssel kapcsolatos események. Különös figyelmet érdemel Campbell 1999-es prospektiv vizsgálata a psychotrop szerek leállításának preventiv hatásáról (51) Meghatározott gyógyszerosztályokra le nem bontott vizsgálatok eredményei szerint a gyógyszerek számának csökkentése multidiszciplinaris intervenció keretén belül csökkenti az elesések gyakoriságát. (6, 9, 15, 34, 46, 51) A gyógyszer-mellékhatások jelentős, és megszüntethető kockázati tényezőt jelentenek az elesések vonatkozásában. (II. szintű evidencia)

· Csontsűrűség A csontsűrűség önmagában nem azonosított kockázati tényező az elesésre, azonban a következményes törések kialakulására igen. (6, 52-54). Minden olyan kezelés, amely a csontsűrűséget növeli, valamint a törések gyakoriságát csökenti ajánlott, egyéni mérlegelés után magas elesési kockázatú idős beteg esetében.(6, 52, 57- 60) Az osteoporosis irányában minden elesés kapcsán vizsgálatot kell végezni. Az osteoporosis kezelése csökkenti az elesés következtében kialakuló törések gyakoriságát és súlyosságát. (I. szintű evidencia)

· Tápláltsági állapot A megfelelő táplálkozás által bevitt protein és kalória növeli az izomerőt, a D vitamin fékezheti a csontritkulás kialakulását. Mivel a 65 év feletti populáció kb. 30%-a minőségileg alultáplált, megfelelő táplálkozási felmérés és intervenció elősegíti az elesések megelőzését (6, 46-47) Az alultápláltság megszüntetése fékezheti az izomtömeg csökkenést és fokozhatja a csont mésztartalmát. (II. szintű evidencia)

Külső kockázati tényezőkre vonatkozó beavatkozások

· Otthoni állapotfelmérés Az elesés miatt kórházban kezelt idős betegek otthoni állapotfelmérése szignifikánsan magasabb elesés megelőzési hatékonyságot mutatott, mint a rendelőben végzett vizsgálat. Az orvosok és ergotherapeuták által adott életvezetési tanácsok iránti compliance azonban elég gyenge és idővel csökken. Ez azonban az állapotfelmérés hatásosságát nem rontja (16, 46, 61). Minden eleséssel kapcsolatos kórházi kezelés után fel kel mérni és csökkenteni kell a beteg otthonában a környezeti elesési kockázati tényezőket (II. szintű evidencia)

· Csípővédő eszközök: A csípőtáji törések közvetlen behatás következményei. A csípővédő eszközök nem csökkentik az elesések számát, de felfogják az elesésből eredő ütést, ezzel csökkentve a csípőtáji törések gyakoriságát. Szignifikáns törés gyakoriság észlelhető, amennyiben a használati compliance megfelelő. A legtöbb elérhető evidencia bentlakáos idősellátó intézményekből származik (6, 62-65). Magas elesési kockázattal otthonukban élő idősek esetén csípővédő használata csökkenti az elesés következtében kialakuló combnyaktáji törések számát. (I. szintű evidencia)

· Igazolt tény, hogy azon idős betegek, akik elesés után több, mint 1 órát töltenek földön fekve, magasabb következményes morbiditással és mortalitással bírnak, mint az elesés után rövidebb ideig fekve maradtak. A nagy számú egyedül élő idős ember érdekében, minden 1 óránál tovább a földön fekvő idős elesés utáni állapotba lévő beteg esetében újra kell értékelni a segítők szerepét, és minden magas elesési kockázattal bíró idős ember számára jelzőrendszert érdemes biztosítani.  Azon idős betegek, akik több, mint 1 órát töltöttek földön fekve elesés után, komplex mediko-szociális környezetfelmérést és beavatkozást igényelnek, magas elesési kockázattal bíró, otthonukban élő idősek jelzőrendszerrel történő ellátása indokolt. (IV. szintű evidencia)

· Lábbeli: Egyes tulajdonságok a lábbeli tekintetében, mint pl. a laza papucs, kopott talp, magas sarok, több vizsgálatban is járulékos kockázati tényezőként lett azonosítva (73-74). Ugyanakkor a szakirodalom még nem talált olyan lábbelit, amelynek viselése preventiv volna elesések tekintetében. Ugyanakkor egyéni intervenció szintjén interdiszciplináris kereteken belül érdemes figyelmet fordítani a lábbeli minőségére (6, 74) A lábbeli minőségének meghatározását bele kell foglalni az állapotfelmérésbe. (IV. szintű evidencia)

Sürgősségi és elesés utáni ellátás

· Kevés klinikai vizsgálat foglalkozik az idős kori elesés sürgősségi ellátóhelyen lecsapódó következményeivel. A vizsgálatok nagy része törés orientált, az elesés ebben az esetben ( a balesethez képest) jelentős kockázati tényező volt a hosszabb kórházi tartózkodásra és a magasabb halálozásra. A legtöbb elesés a beteg otthonában fordul elő, a korábbi elesés független kockázati tényező újabb elesések tekintetében, az elesések gyakorisága a betegek és hozzátartozók által gyakran alulbecsült. (6, 8, 12,13,16) Az elesés miatt sürgősségi ellátásra kerülő idős beteg egy geriátriai kaszkádfolyamat végén (és gyakran közepén) található, hiszen több egymésra ható kockázati tényező váltja ki az elesést, ami után kórházi kezelés következik márpedig mindkét esemény jelentős kockázattal bír az életkilátásokra és az önellátási képességre. Az egyénre szabott, interdiszciplináris beavatkozások megtervezése és kivitelezése geriátriai team feladata. (9, 75) Az elesés miatt kórházba került betegeket multidiszciplinaris geriátriai ellátóhelyre kell utalni. A kapcsolatfelvételnek még a kórházból történő távozás előtt meg kell történnie. (I. szintű evidencia)

· Több szerző is minimum adattartalmat határoz meg az elesés kapcsán a sürgősségi dokumentációban feltüntetendő tényezőket tekintve. Ezen adathalmazok elsősorban a beteg további interdiszciplináris állapotfelméréséhez és az intervencióhoz szolgálnak alapul. Nincs ideális szűrő, esetfelkutató kérdőív, a publikált kérdőívek mindegyike hiányosságokkal rendelkezik. Mindazonáltal az egyes vizsgálatok nevelő hatása (training bias) alapján ajánlásként fogalmazható meg a sürgősségi ellátásban dolgozók célzott képzése. (9, 13, 19, 76, 77) A sürgősségi ellátásban dolgozókat képezni kell az idős kori elesések jelentőségére és a teendők elsajátítására. (IV. szintű evidencia)
Fekvőbeteg ellátó osztályokon történő elesések

Az idős betegek kórházi bentfekvésének gyakori szövődménye az elesés. A kórházon belüli elesés jelentős megbetegedési és halálozási kockázattal jár, (21, 27, 82- 88). Az elesés incidenciája kórházon belül a háromszorosa az otthoni elesésnek. A kórházon belüli elesés az esetek 70% -ában meghosszabbítja a kezelés időtartamát, és növelik az ellátás költségeit (46) Mindezek miatt a kórházi környezetben jelentősen csökkenteni kell az elesések számát és következményeit. 
· Kockázati tényezők: a szakmai evidenciák által idazolt kockázati tényezők a következők: akut betegségek, 65 év feletti életkor, keringési, neurológiai mozásszervi és emésztőszervi diagnosisok az anamnesisben, szívritmuszavarok, stroke, TIa, Parkinson syndroma, hypoglycaemia, orthostasis, elesés az anamnesisben, depresszió, mentalis betegségek, demencia, delirium, inkontinencia, hasmenés, érzékszervi zavarok, pszichotrop szerek, vagy polimedikáció, exsiccosis (46, 80-93). Külső kockázati tényezők: Immobilizációs syndroma, a kóházi környezet megfelelősége, az ápolók elérhetősége és tapasztalata, fokozott spontán aktivitás(80, 93-96). Minden idős ember kórházi felvétele esetén meg kell határozni az elesési kockázatot. Ennek módszere jelenleg a klinikai megítélés, mivel egységes, validált módszer nem áll rendelkezésre. (IV. szintű evidencia)

· Elesési jegyzőkönyv: Az elesés körülményeinek dokumentálása, a kockázati tényezők, trigger faktorok és egyéb tényezők feltárása több szinten is hasznosnak bizonyul. Részben az adott beteg tekintetében leegyszerűsíti a további teendők meghatározását, részben az adott ellátóhelyre nézve tapasztalatot szolgáltat, részben az írott jegyzőkönyv szembesíti az ellátó személyzetet az elkerülhető kockázati tényezőkkel szembeni aktív fellépés szükségességével. Elesési jegyzőkönyv tekintetében nincs standard dokumentum vagy felmérő skála, a szakirodalmi evidenciák ebben az esetben minden ellátóhely számára saját jegyzőkönyv minta kialkaítását javasolják, abból  megfontolásból, hogy a kulturális különbségek ne vesszenek el egy standardizált kérdőív miatt. (73, 80, 93, 99, 100) Minden kórházi elesés után jegyzőkönyvet kell felvenni az elesés körülményeinek és kockázati tényezőinek feltárására. Az elemzés módosíthatja a terápiás tervet. (IV. szintű evidencia)

· Standard Geriátriai Állapotfelmérés (SGA): A kórházban történt elesések vonatkozásában számos tapasztalat áll rendelkezésre a különböző geriátriai ellátóhelyek és mobil intervenciók kialakulása óta. A kórházi kezelések káros hatásaitól kezdve(104-112) az SGA élettartam növelő, életminőség javító, ápolási idő csökkentő és önellátási képesség javító hatásáig – természetesen a célzott intervenciókon keresztül- az SGA számos területen bizonyítottan adekvát kivizsgálási forma. A rendelkezésre álló számos meta-analysis (Rubenstein 118, Winograd 82) magas sintű evidenciákat szolgáltatnak az SGA bevezetésére. Mindazonáltal nem lehet minden idős beteg ellátása során megkövetelni az SGA alkalmazását, ezért azt a geriátriai szindrómákra korlátozzuk. (113-117) Geriátriai szindróma miatt (beleértve az elesést is) kórházban kezelt beteg esetén komplex geriátriai állapotfelmérésre van szükség. (I. szintű evidencia)

· Kevés vizsgálat foglalkozott a képzés, mint intervenció hatásával. A betegek orientálása a kórházi környezetben az első hetekben csökkenti az elesések számát. Az ellátó személyzet képzése több, egyedi vizsgálat alapján csökkenti az elesések kockázatát és számát. Mindeddig azonban nem történt prospektiv, kontrollált vizsgálat ebben a tárgyban. Mindazonáltal a képzés az idős betegek elesését tekintve ajánlásként fogalmazható meg. (104, 121-124) A kórházi orvosok és szakdolgozók továbbképzésébe bele kell foglalni az idős kori elesésekkel kapcsolatos képzéseket. (IV. szintű evidencia). 

· A korábban már leírt polypragmasia és a gyógyszerek nem megfelelő alkalmazásának korrigálására ideális hely a kórházi környezet. Ugyanakkor a kórházban megkezdett és alkalmazott kezeléseknek is jelentős elesési kockázata lehet. Tinetti és munkatársai odáig mentek, hogy individuális gyógyszerek elesési kockázatát fokozó hatását tudták mérni. (127) Ebben a vizsgálatban minden pszichotrop szer és inzulin adása fokozott elesési kockázattal járt. Ezzel párhuzamosan Andrews és munkatársai (130) a keringési, pszichotrop és érzéstelenítő gyógyszereket találták kockázatosnak, különös tekintettel az orthostatikus hypotonia okozó hatásra, mint közvetlen elesést kiváltó tényezőre. Ezt az eredményt több vizsgálat is megerősítette. Rengeteg gyógyszer okozhat önmagában vagy kombinációban elesést. Minden esetben érdemes idős beteg esetén a kórházi bentfekvést kihasználni a gyógyszerek számának csökkentésére (51, 127- 134) Minden kórházban kezelt idős beteg esetén újra kell értékelni az alkalmazott gyógyszeres terápiát az elesési kockázat vonatkozásában. (III-3 szintű evidencia)

· Delirium:Az idős kori delirium, vagy zavartság egy akutan kialakuló organikus pszichoszindróma, amelyre a külvilággal való adekvát kapcsolat megbomlása, a gondolkodás szétesése, memóriazavar, álomszerű megélés és a perplexitás jellemző. A delirium szindróma mindig valamilyen egyéb állapot vagy hatás következménye. Kórházi környezetben az idős betegek 60 %-ába előfordul, azaz a kórházi kezelés leggyakoribb mellékhatása! Kialakulása ritkán vezethető vissza egyetlen okra, de trigger faktorként mindig szomatikus okot kell keresni mögötte. Az egyszerű exsiccosistól, vagy hypoglicaemiától, a széklet- vizelet retención át egészen az akut myocardialis infarktusig terjed a kórállapotok széle köre, amely deliriumot okozhat. (134- 149) A delirium szindróma sokszor észrevétlen marad, sok esetben  rutin szerűen és inadekvát módon neuroleptikummal kezelik első választott szerként, a háttérben álló ok az esetek 90 %-ában feltáratlan marad, SGA alkalmazása esetén ez az arány csak 30%. Az idős kori delirium felismerése és kezelése minden orvos felelőssége, különösen kórházi körülmények között. (127, 137, 140-150) Az idős kori delirium (zavartság) szindróma megelőzésére és adekvát kezelésére minden kórházban kezelt idős beteg esetén nagy gondot kell fordítani. (II. szintű evidencia)

· Sokoldalú kórházi elesés megelőzési stratégiákba be kell építeni az alábbi elemeket (IV. szintű evidencia):

· Az elesés okának kezelése: A további elesések megelőzésének leghatékonyabb módja, a már korábban bekövetkezett, kellően feltárt elesés okának megfelelő kezelése. A belső kockázati tényezők (l. feljebb) ezzel a módszerrel módosíthatóvá válnak. (127-129)
· Az ürítési funkciók javítása, ütemezett ürítés: Az inkontinencia, urge és hasmenés jelentősen fokozza a kórházi elesések kockázatát (93, 125) Az inkontinencia kezelése, valamint a meghatározott időnkénti toalett használat jelentősen csökkenti az elesési kockázatot.
· Tápláltsági és hidráltsági állapot felmérése, javítása: Pillanatnyilag nincs olyan kontrollált, randomizált vizsgálat, amely a táplálkozási és hidrálási intervenciót elesési kockázat szempontjából értékelte volna. Ismert tény ugyanakkor, hogy a kórházi felvételkor alultápláltnak ítélt idős betegek nagyobb elesési kockázatnak vannak kitéve, és hogy az minőségi alultápláltság akut kórházi környezetben az idős betegek 90%-át érinti.   A hidráltsági állapot jelentősen romik kórházi környezetben, ennek számos oka van, különösen a csökkent szomjúságérzés, immobilisatio, obstipatio, fájdalom. Az exsiccosis orthostatikus hypotoniához és eleséshez vezet.  (46, 124, 151-153)
· Az érzékszervi funkciók, láb problémák és lábbeli problémák feltárása és javítása: a látásélesség romlása jelentős elesési kockázattal jár, otthoni környezetben ugyanez megfigylehető kórházban. A lábbeli problémáját felveti, hogy egy vizsgálatban csüszásgátolt kórházi lábbeli használata csökkentette az elesés kockázatát. (9, 154-155)
· Az orthostatikus hypotonia megállapítása és csökkentése: az orthostatikus hypotonia az elesés egyik közvetlen trigger faktora. A korábban említett kockázati tényezők némelyike orthostatikus hypotonia létrejöttén keresztül vált ki elesést. Ezt az állapotot minden idős embernél vizsgálni kell, szükség esetén be kell avatkozni a kiváltó ok megszüntetésével.
· Az immobilizáció idős korban számos kórállapot és nem megfelelő ellátás következménye. Az immobilizáció talaján számos olyan elváltozás alakul ki, amelyek közvetlenül fokozzák az elesés kockázatát: izomerő és izom tömeg csökkenés, szédülés, ataxia, pszichomotoros dezadaptáció, kognitiv hanyatlás. Az izomtömeg csökkenés immobilizáció esetén elérheti a napi 1,5%-ot! Az önellátási képesség és a funkcionális kapaciáta a testi funkcóknál is gyorsabban romlik ebben a helyzetben. Az immobilizációt idős beteg kezelése esetében minden eszközzel rövidíteni kell. (93, 104, 107, 157-158) Az ágynyugalom előírása és az immobilisatiós időszak minimalizálása szükséges minden idős beteg kórházi kezelése esetén. A mobilizálás és a transzfer fejlesztése az idős beteg kezelési stratégiájának része. (I. szintű evidencia)

· Az otthoni elesésekhez hasonlóan a kórházban történt elesések esetében is jelentős a környezeti hatások szerepe. A z elesések több, mint fele, az ágy közvetlen környékén, a WC- ben fürdőszobában történik, ezért a kórtermek, fürdők kialakításánál ügyelni kell az akadálymentes megközelíthetőségre, a megfelelő világításra és a csúszásmentesítésre. Az ágyrácsok nem megfelelő használata szintén fokozza az elesést (leesést) hiszen az agitált vagy deliriumos beteg számára akadályt nem jelent, vizsont a leesési magasságot megnöveli. (46, 159-166) A kórházi épített környezetet az elesés megelőzés részének kell tekinteni, és ennek megfelelően kell kialakítani. (IV. szintű evidencia)

· Az otthoni környezethez hasonlóan, magas elesési kockázat esetén kórházi környezetben is javasolt csípővédő használata, habár ez irányban magas szintű evidencia nem áll rendelkezésre. Magas elesési kockázattal bíró idős betegek kórházi kezelése során meggondolandó a csípővédő használata. (IV. szintű evidencia)

Bentlakásos intézményben élő idősek és az elesés

· A bentlakásos intézményben élő idősek számára az elesés sok esetben kivédhető. Ez annál inkább érdeke az ellátó intézményeknek, mivel az eleséssel járó következmények megnehezítik és költségesebbé teszik az idő gondozott ellátását. A bentlakásos intézményben az elesések döntő többsége (66- 84%) a szobában és a fürdőszobában történik. A korábban már ismertetett kockázati tényezőkhöz társul a bekltözés körüli időszak és az intézményen belüi, vagy intézmények közötti áthelyezés.(6, 172- 177). A belső kockázati tényezők megegyeznek az otthoni és kórházban észleltekkel, de bentlakásos intézményben a tartás és járászavarok előfordulása igen magas, ezért az izomerő csökenésnek és a kognitiv állapotváltozásnak ezen kombinációja a bentlakásos intézményi környezetben nagyon jelentős. A bentlakásos otthonban élő idősek esetén fel kell mérni minden egyedi kockázati tényezőt, és stratégiát kell kialakítani ezek csökkentésére. (II. szintű evidencia)

· Randomizált, kontrollált vizsgálatok mutatták, hogy bentlakásos intézményi környzetben a csípővédők jelentősen csökkentik a csípőtáji törések kockázatát. (6, 182- 187). A magas elesési kockázattal élő idősek számára bentlakásos otthonokban célszerű csípővédő használata. (I. szintű evidencia)

· A kórházi környzethez hasonlóan bentlakáos intézményben is a polipragmázia mellett a pszichotrop szerek abuziv használatának veszélye áll fenn. Vizsgálatok szerint a bentlakásos intézményben élő idősek 60%-a szed pszichotrop szert. A gyógyszerek számát és interakcióit rendszeresen át kell tekinteni, a pszichotrop szerek alkalmazását pedig a szükséges minimumra korlátozni.  (76, 183- 192)  A gyógyszerek alkalmazását hozzá kell igazítani az elesési kockázathoz. (IV. szintű evidencia)

· Továbbképzés: A gondozók továbbképzése önmagában nem csökkenti az elesési kockázatot. Amennyiben a továbbképzés egyénre szabott intervenciók bevezetésével jár együtt, abban az esetben, mint a panel része jelentősen hozzájárul az elesések csökkentéséhez és a lakók életminőségének javításához. (46, 176, 183) A bentlakásos intézményben dolgozókat rendszeresen képezni kell az elesési kockázatok csökkentésére az általános megelőzési- gondozási tevékenységen belül. (II. szintű evidencia)

· A fizikai mozgás korlátozás, rögzítés, kikötés használata igen ellentmondásos bentlakásos intézményben. Korábbi tévhitek szerint ez csökkentette az elesés kockázatát, azonban az elvégzett kutatások ennek ellenkezőjét bizonyították. A kikötés, rögzítés alkalmazása egyenesen arányos az elesési kockázat és a súlyos sérülés kockázatának növekedésével, emellett fokozza a delirium veszélyét is, az ágyrácsok használata közvetlen kockázati tényezője a súlyos sérüléseknek. A rögzítések helyes alkalmazásának oktatása a gondozók részére jelenős elesési kockázatcsökkenéssel jár. (159, 162, 193-197) A mozgáskorlátozás, rögzítés használata minimális kel hogy legyen bentlakásos intézményben. (II. szintű evidencia)

· A bentlakásos intézményben élő idősek számos kutatás szerint jelentős D vitamin és kalcium hányban szenvednek, ezáltal csonjaik törékenyebbek és izomerejük is csökken. Intervenciós kutatások bizonyították, hogy napi 800 NE D-vitamin és 1200 mg Kalcium bevitele esetén a csontritkulás és a törések kockázata csökken bentlakásos intézményben. (198, 200) Bentlakásos intézményben élő idősek D vitamin és kalcium bevitelét fel kell mérni, szükség esetén pótolni kell. (II. szintű evidencia)

· Mozgásgyakorlatok: A mozgásgyakorlatok önmagukban nem képesek csökenteni az elesési kockázatot bentlakásos intézményben, ugyanakkor az egyénre szabott interdiszciplináris intervenció részeként jelentősen hozzájárulnak az egyensúly, járás, testtartás, reakcióidő, izomerő javításához. (40, 201- 207) Egyensúlyjavító, izomerő fokozó és reakcióidő csökkentő mozgás gyakorlatok elvégzését be kell iktatni a bentlakásos intézményben élők napirendjébe. (II. szintű evidencia)

· A tartás- és járászavarral rendelkező idős emberek járásjavító segédeszközzel történő ellátása mindennapos tevékenység az egészségügyben és a bentlakásos intézményekben. Ezen eszközök helyes s biztonságos használatának oktatása a beteg részére sokkal ritkább. Két vizsgálat adatai szerint is, a segédszközök nem megfelelő használata fokozhatja az elesési kockázatot, ezért szükség van az eszközök helyes használatának betanítására. (6, 46) Az idős betegek és a gondozók egyaránt tisztában kell, hogy legyenek a járásjavító eszközök helyes használatával. Járásjavító gyógyászati segédeszköz használatának elkezdése vagy váltása orvosi vagy gyógytornászi oktatás és felügyelet mellett történjék. (IV. szintű evidencia)

